COMUNICARE A COMISIEI CĂTRE CONSILIU ȘI PARLAMENTUL EUROPEAN Ajustare tehnică a cadrului financiar pentru 2013 în concordanță cu evoluțiile VNB (Punctul 16 din Acordul interinstituțional din 17 mai 2006 privind disciplina bugetară și buna gestiune financiară) /* COM/2012/0184 final */





COMUNICARE A COMISIEI CĂTRE CONSILIU ȘI PARLAMENTUL EUROPEAN Ajustare tehnică a cadrului financiar pentru 2013 în concordanță cu evoluțiile VNB (Punctul 16 din Acordul interinstituțional din 17 mai 2006 privind disciplina bugetară și buna gestiune financiară) 1. Introducere Acordul interinstituțional (AI) din 17 mai 2006 privind disciplina bugetară și buna gestiune financiară (JO C 139/1 din 14.6.2006) conține tabelul cadrului financiar al UE-27 pentru perioada 2007-2013, la prețurile din 2004 (tabelul 1). Conform punctului 16 din AI, Comisia procedează, în fiecare an, într-o etapă anterioară procedurii bugetare pentru anul n+1, la o ajustare tehnică a cadrului financiar în funcție de evoluția venitului național brut (VNB) al UE și de prețuri, comunicând rezultatele celor două componente ale autorității bugetare. În ceea ce privește prețurile, plafoanele de cheltuieli în prețuri curente sunt stabilite utilizând deflatorul fix de 2 % prevăzut la punctul 16 din AI. În legătură cu evoluția VNB, prezenta comunicare include cele mai recente prognoze economice disponibile. Obiectivul comunicării este de a prezenta autorității bugetare rezultatul ajustării tehnice (UE-27) pentru 2013, efectuată în conformitate cu punctul 16 din AI. 2. Condițiile pentru ajustarea tabelului cadrului financiar (tabelele 1 – 2) Tabelul 1 prezintă cadrul financiar pentru UE-27 în prețurile din 2004, astfel cum a fost modificat prin Decizia PE și a Consiliului din 13 decembrie 2011 pentru a răspunde nevoilor de finanțare suplimentare ale proiectului ITER[1]. Tabelul 2 prezintă cadrul financiar pentru UE-27 adaptat pentru 2013 (și anume, în prețuri curente, fără modificări în comparație cu ajustarea pentru a răspunde nevoilor de finanțare suplimentare ale proiectului ITER, cu excepția faptului că acest cadru financiar, exprimat în procente din VNB, este actualizat pe baza celor mai recente prognoze economice disponibile). 2.1. Cifrele totale corespunzătoare VNB-ului Conform celor mai recente prognoze disponibile, VNB-ul pentru 2013 se stabilește la 13 299 204 milioane EUR, în prețuri curente, pentru UE-27 (în conformitate cu punctul 16 ultimul paragraf, nu se efectuează nicio ajustare tehnică în ceea ce privește exercițiul în curs sau exercițiile anterioare; cu titlul exclusiv informativ, valoarea actualizată a VNB-ului se stabilește la 12 893 056 milioane EUR pentru 2012, 12 617 848 milioane EUR pentru 2011, 12 257 075 milioane EUR pentru 2010, 11 643 643 milioane EUR pentru 2009, 12 316 757 milioane EUR pentru 2008 și 12 262 940 milioane EUR pentru 2007). Începând din 2010, VNB-ul include serviciile de intermediere financiară măsurate indirect (SIFMI) pe baza Deciziei 2010/196/UE, Euratom a Consiliului din 16 martie 2010 în vederea aplicării SIFMI în ceea ce privește resursele proprii[2], începând din 1 ianuarie 2010. 2.2. Principalele rezultate ale ajustării tehnice a cadrului financiar pentru 2013 (UE-27) Plafonul general al creditelor de angajament pentru 2013 (152 502 milioane EUR) este de 1,15 % din VNB. Acestuia îi corespunde un plafon general al creditelor de plată (143 911 milioane EUR) de 1,08 % din VNB. Conform celor mai recente prognoze economice, rezultă o marjă de 19 669 de milioane EUR (0,15 % din VNB-ul pentru UE-27), sub plafonul de 1,23 % al resurselor proprii. Plafoanele pentru resurse proprii și pentru credite de angajament au fost adaptate în urma intrării în vigoare a Deciziei 2010/196 în vederea aplicării SIFMI în ceea ce privește resursele proprii[3]. 3. Alte elemente legate de ajustarea tehnică 3.1. Rubrica 5 (Administrație) În cazul rubricii 5, o notă de subsol la cadrul financiar prevede ca cifrele pentru pensii, incluse în plafonul acestei rubrici, să fie calculate net din contribuțiile personalului la sistemul de pensii, în limita a 500 de milioane EUR (prețurile din 2004) pentru perioada 2007-2013. Această dispoziție ar trebui interpretată ca impunând o limită dublă asupra sumelor deduse din cheltuielile cu pensiile în momentul aplicării plafonului rubricii respective: – această sumă nu poate depăși contribuțiile înscrise efectiv ca venituri bugetare într-un an; – valoarea totală a deducerilor pentru perioada 2007-2013 nu poate depăși 500 de milioane EUR la prețurile din 2004, ceea ce reprezintă o medie de 71,4 milioane EUR. Având în vedere caracterul recurent al cheltuielilor administrative, se impune adoptarea anuală a unei limite medii, pentru a se evita folosirea unei marje la începutul perioadei care, ulterior, nu va mai fi pe deplin disponibilă. Pentru 2013, suma care urmează să fie dedusă este de 86,0 de milioane EUR în prețuri curente. 3.2. Posturi de cheltuieli neincluse în cadrul financiar 2007-2013 Sunt disponibile o serie de instrumente în afara plafoanelor de cheltuieli stabilite în cadrul financiar 2007-2013. Obiectivul acestor instrumente este de a permite o reacție rapidă la evenimente excepționale sau neprevăzute, oferind totodată un anumit grad de flexibilitate dincolo de plafoanele de cheltuieli stabilite, între anumite limite: · rezerva pentru ajutoare de urgență, care poate fi mobilizată în limita unei sume de maximum 221 de milioane EUR pe an, la prețurile din 2004, sau 264,1 milioane în 2013, în prețuri curente (1 744 de milioane EUR pentru întreaga perioadă, în prețuri curente); · Fondul de solidaritate al UE, în limita unei sume anuale de maximum 1 miliard EUR, în prețuri curente; · instrumentul de flexibilitate, în limita unei sume anuale de maximum 200 de milioane EUR, în prețuri curente, la care se adaugă acea parte din sumele anuale neutilizate pentru perioada 2011-2012, care poate fi reportată în 2013. În plus, Fondul european de ajustare la globalizare (FEG) va putea fi mobilizat în limita a 500 de milioane EUR pe an, în prețuri curente, utilizând orice marjă existentă în cadrul plafonului global pentru creditele de angajament din anul trecut și/sau creditele anulate din ultimii doi ani (cu excepția celor din cadrul rubricii 1b). 4. Operațiuni neincluse în buget și resurse proprii Al patrulea paragraf de la punctul 11 din Acordul interinstituțional prevede că informațiile privind operațiunile neincluse în bugetul general și evoluția previzibilă a diverselor categorii de resurse proprii trebuie înscrise în tabele, cu titlu indicativ, și actualizate în fiecare an, în momentul ajustării tehnice a cadrului financiar. Aceste informații, actualizate în concordanță cu cele mai recente estimări disponibile, sunt prezentate în tabelele 3.1 și 3.2 și se referă la Fondul European de Dezvoltare (FED), precum și la structura resurselor proprii. ANEXĂ TABELUL 1: CADRUL FINANCIAR 2007-2013 TABELUL 2: CADRUL FINANCIAR (UE-27) ADAPTAT PENTRU 2013 TABELUL 3: PROGRAM ORIENTATIV PENTRU CHELTUIELILE NEINCLUSE ÎN BUGETUL GENERAL ȘI EVOLUȚIILE PREVĂZUTE PENTRU DIVERSELE RESURSE PROPRII [1] Decizia Parlamentului European și a Consiliului din 13 decembrie 2011 de modificare a Acordului interinstituțional din 17 mai 2006 privind disciplina bugetară și buna gestiune financiară în ceea ce privește cadrul financiar multianual, pentru a răspunde nevoilor de finanțare suplimentare ale proiectului ITER (2012/5/UE), JO L 4, 7.1.2012, p. 12. [2] Decizia 2010/196/UE, Euratom a Consiliului din 16 martie 2010 privind alocarea de servicii de intermediere financiară măsurate indirect (SIFMI) pentru stabilirea venitului național brut (VNB) folosit pentru bugetul Uniunii Europene și resursele proprii ale acesteia, JO L 87, 7.4.2010, p. 31. [3] Comunicare a Comisiei către PE și Consiliu privind adaptarea plafonului resurselor proprii și a plafonului pentru creditele de angajament ca urmare a deciziei de a se aplica SIFMI în ceea ce privește resursele proprii, COM(2010) 162.